钦定古今图书集成/明伦汇编/氏族典/第247卷 > 张雄飞
## 钦定古今图书集成/明伦汇编/氏族典/第247卷 > 张雄飞

按《元史张雄飞传》：“雄飞字鹏举，琅琊临沂人。父琮，仕
金，守盱眙，金人疑之，罢其兵柄，徙居许州。寻复命守
河阴，仍留家人于许。雄飞幼失母，琮妾李氏养之。国
兵屠许，惟工匠得免。有田姓者，琮故吏也，自称能为
弓，且诈以雄飞及李氏为家人，由是获全，遂徙朔方。
雄飞时方十岁，至霍州，李欲逃，恐其累己，雄飞知之”，
顷刻不去左右李乃变服与俱，还寓潞州。金亡，雄飞
不知父所在，往来泽、潞，求之十馀年，入关、陕，历怀、孟、
潼、华，终求其父弗得，遂入燕。居数岁，尽通国言及诸
部语。至元二年，廉希宪荐之于世祖，召见，陈当世之
务，世祖大悦，授同知平阳路转运司事，搜抉蠹弊悉
除之。立御史台，以雄飞为侍御史。雄飞益自感励，知
无不言。会议立尚书省，雄飞力争于帝前，忤旨，左迁
同知京兆总管府事。入为兵部尚书。平章阿合马在
制国用司时，与亦麻都丁有隙，至是罗织其罪，同僚
争相附会，雄飞不可。秦长卿、刘仲泽亦以忤阿合马，
皆下吏，欲杀之，雄飞亦持不可。阿合马怒，奏出雄飞
为澧州安抚使。十四年，改安抚司为总管府，命雄飞
为达鲁花赤，迁荆湖北道宣慰使。十六年，拜御史中
丞，行御史台事，改陕西汉中道提刑按察使，未行，拜
参知政事。二十一年，卢世荣以言利进用，雄飞与诸
执政同日皆罢。二十三年，起为燕南河北道宣慰使，
决壅滞，黜奸贪，政化大行。卒于官。子五人：师野、师谔、
师白、师俨、师约、师野宿卫东宫。